'Saya dah lama tak bahagia, Fattah curang, bawa wanita lain naik kereta yang saya belikan untuk dia' - Fazura
Shah Alam: Pengabaian nafkah, tiada persefahaman dan curang.Ini tiga sebab yang didakwa pelakon, Nur Fazura, 41, menjadi punca perceraiannya dengan pelakon popular, Fattah Amin, 33, hari ini.Fazura berkata, sejak sekian lama, dia hilang rasa bahagia dan apa yang berlaku mengganggu emosi dan mentalnya. "Sebab ramai pula bertanya dan buat spekulasi, punca perceraian pertama adalah Fattah sudah abaikan nafkah untuk saya dan Fatima selepas sekian lama. "Kedua, kami sudah tidak sefahaman lagi. Saya dah lama tak bahagia, emosi saya terganggu, mental saya tertekan. Tapi, saya tetap bertahan dan telan apa saja walaupun pelbagai tohmahan, fitnah dan cacian dilemparkan kepada saya. Saya harapkan seorang suami akan ke depan untuk mempertahankan saya, tapi langsung tak ada."Ketiga, yang saya rasa memang saya tak boleh terima lagi adalah memang Fattah berlaku curang terhadap saya. Ya, saya ada bukti. Saya rasa tak perlu dedahkan (sejak berapa tahun)," katanya.Menurut Fazura, dia juga sudah berkorban segala-galanya untuk rumah tangga mereka, namun semua itu umpama tidak ada makna, malah Fattah turut membawa wanita lain menaiki kenderaan yang dibelinya. "Saya dah berkorban banyak untuk keluarga. Fattah sendiri pun ada keluarkan kenyataan mengenai pengorbanan saya. Sejujurnya, hari ini saya memang nak beritahu semua orang saya dah berkorban semua untuk Fattah. "Saya sediakan tempat tinggal, makan minum, semua untuk dia dan Fatima. Saya juga menghadiahkan kereta Range Rover untuk dia dan keselesaan dia. Jadi, untuk orang kata saya nak bercerai sebab tak sekufu, itu tak betul. "Kalau saya rasa Fattah tak sekufu, saya tak bersetuju kahwin dengan dia. Jadi, dari awal semasa kami bercinta, saya terima dia dan keluarga dia seadanya sampai ke hari ini," katanya.Fazura berkata, dia sangat kecewa dan keputusan yang diambilnya ini adalah untuk maruahnya. "Saya kesal kerana selepas saya berkorban banyak, kenderaan yang saya belikan itu pun dia bawa wanita yang haram bagi dia," katanya. Hari ini, Fazura dan Fattah sah bercerai dengan talak satu di Mahkamah Rendah Syariah Petaling selepas tujuh tahun berumah tangga. Lafaz talak itu dilakukan Fattah pada jam 9.45 pagi di hadapan Hakim Syarie Abdul Malik Soleh. Mereka mendirikan rumah tangga pada 27 November 2017 dan dikurniakan anak perempuan, Nur Fatima Aisya, 4.Fattah nafi curang, tak sangka Fazura sanggup buka aib